
Piesa asta cu eroi vestiți
Ne-a lovit convingerile sacre:
Cum să crezi că doi îndrăgostiți 
Au murit nedespărțiți... de soacre!

NECAZURI LA VÂRSTA A TREIA

O pensie de vârstă mult prea mică
Îi calculară niște diletante
Și azi îi vine greu lui moșulică 
Să-și întrețină cele trei amante.

CARIERĂ

În fulminanta sa activitate,
Întotdeauna consecvent a fost;
Avu mereu idei înaripate,
Cu care,-n fine, a zburat din post.

ÎNTOARCEREA SOȚULUI DIN DELEGAȚIE

Loial și-ncrezător, bărbat cuminte,
Se întorcea la timp, ca omul cult,
Dar ieri veni un pic mai înainte
Și, evident, văzu ceva mai mult...
